Na temelju članka 132. Zakona o gradnji (NN 153/13) i članka 30. Statuta Općine Privlaka (Službeni glasnik Zadarske županije br. 14/09, izmjene i dopune Službeni glasnik Zadarske županije br. 14/11), Općinsko vijeće Općine Privlaka na 2. sjednici, održanoj dana 27. lipnja 2017. donosi

**O D L U K U**

**o zabrani i ograničavanju građevinskih radova za vrijeme turističke sezone**

I ) UVODNE NAPOMENE

**Članak 1.**

Ovom se Odlukom zabranjuje ili ograničava izvođenje građevinskih radova za vrijeme turističke sezone na području Općine Privlaka odnosno određuju se vrsta radova, područje, kalendarsko razdoblje i vrijeme u koje se zabranjuje ili ograničava izvođenje građevinskih radova, utvrđivanje općih uvjeta i zbog kojih se u pojedinim slučajevima mogu izvoditi građevinski radovi.

II ) ZABRANA I OGRANIČAVANJE IZVOĐENJA GRAĐEVINSKIH RADOVA

1. Vrsta građevinskih radova koji se zabranjuju ili ograničavaju

**Članak 2.**

Pod građevinskim radovima koji se u smislu ove Odluke zabranjuju ili ograničavaju smatraju se svi zemljani iskopi, rušenja, zidanja odnosno izrada konstruktivnih dijelova građevine, betoniranje i izrada krova, sve ovisno o načinu gradnje, te unutarnji radovi koji se izvode uz uporabu građevinskih strojeva (izrada podloga i pregrada, žbukanje i slično).

**Članak 3.**

Pravnim i fizičkim osobama na području Općine Privlaka zabranjuje se u potpunosti izvođenje građevinskih radova koji stvaraju buku i prašinu, i to u periodu od 01. srpnja do 01. rujna, u vremenu od 00.00 do 24.00 sata.

Zabranjuju se u potpunosti radovi teškom mehanizacijom koja stvara veliku buku na području cijele Općine Privlaka (od 0.00 do 24.00 sata), i to u periodu od 15. lipnja do 15. rujna.

Nedjeljom se zabranjuju svi građevinski i drugi radovi koji stvaraju buku i prašinu na području Općine Privlaka od 0.00 do 24.00 sata.

III ) IZNIMKE OD ZABRANE I OGRANIČENJA IZVOĐENJA

GRAĐEVINSKIH RADOVA

**Članak 4.**

U području, razdoblju i vremenu utvrđenim člankom 3. ove Odluke iznimno mogu se obavljati građevinski radovi koje izvodi Općina Privlaka po programu izgradnje objekata komunalne infrastrukture, hitnim radovima kojima se sprječavaju posljedice po život i zdravlje ljudi kao i nužni popravci nekretnina kada zbog oštećenja postoji opasnost za život i zdravlje ljudi.

**Članak 5.**

Iznimno u posebno opravdanim okolnostima, na temelju zahtjeva investitora ili izvođača, Načelnik Općine može odobriti građevinske i ostale radove suprotno odredbama članaka 2. i 3. ove odluke.

Rješenje o svakom pojedinačnom slučaju, na temelju odluke Načelnika Općine donosi

Jedinstveni Upravni odjel. Rješenje stupa na snagu odmah.

**Čanak 6.**

Do dana zabrane i ograničenja građevinskih radova u smislu članka 3. ove Odluke investitori koji su radi izvođenja građevinskih radova zauzeli javnu površinu dužni su istu očistiti i dovesti u prijašnje stanje.

IV ) NADZOR PROVEDBE ODLUKE

**Članak 7.**

Nadzor nad primjenom ove odluke vrši komunalni redar Općine Privlaka. Komunalni redar Općine Privlaka dužan je sastaviti pismeno izvješće o uočenim prekršajima i nepravilnostima na terenu, sukladno odredbama Članka 2. i 3. ove odluke i dostaviti ga građevinskoj inspekciji Državnog inspektorata na daljnji postupak.

**Članak 8.**

Novčanom kaznom u iznosu od 25.000,00 do 50.000,00 kuna kaznit će se za prekršaj pravna osoba u svojstvu izvođača ako gradi protivno odredbama ove Odluke, a sve u skladu s odredbama članka 132. i članka 167. Zakona o gradnji (NN 153/2013) .

V ) ZAVRŠNA ODREDBA

**Članak 9.**

Ova Odluka stupa na snagu osmog dana od dana objave u „Službenom glasniku Zadarske županije“.

KLASA: 311-04/17-01/01

URBROJ: 2198/28-01-17-1

Privlaka, 27. lipnja 2017. godine

OPĆINA PRIVLAKA

Predsjednik Općinskog vijeća

Nikica Begonja